ედუარდ ჩარლზ პიკერინგი

ედუარდ ჩარლზ პიკერინგი (ინგლ. Edward Charles Pickering; დ. 19 კვირკვე, 1846, ბოსტონი, მასაჩუსეტსი, ააშ — ღ. 3 ფურთუთა, 1919, კემბრიჯი, მასაჩუსეტსი, ააშ) — ამერიკალი ასტრონომი დო ფიზიკოსი. პიკერინგი რდჷ ართ-ართი პირველი ასტრონომი ნამუქჷთ მიოგორუ სპექტროსკოპული ჟირმურიცხის. პიკერინგიშ არძაშე უმოსო შანულამი ნახანდი რე "ფიზიკური მანიპულაციეფიშ ელემენტეფი", ნამუქჷთ გიშართჷ 2 ტომო, 1873-1876 წანეფს. პიკერინგიქ გიმიგონჷ მერიდიანული ფოტომეტრი მურიცხეფიშ მაგნიტუდაშ ოზიმალო დო მიშეღჷ დიდი თია ჰარვარდიშ ფოტომეტრიაშ გოვითარაფაშა, ნამუთ რდჷ მაართა დიდი ფოტომეტრიული კატალოგი.

პიკერინგიქ დებადჷ ბოსტონს. ბაღანობაშე დეინტერესჷ ასტრონომიათ. გურაფულენდჷ ბოსტონიშ ლათინურ სკოლას. უკულ გურაფა გაგინძორჷ ჰარვარდიშ ლოურენსიშ ომენცარე სკოლას, სოდეთ მიპალუ მენცარობეფიშ ბაკალავრიშ ხარისხი 1865 წანას.

გურაფაშ თებაშ უკული პიკერინგი მუშენდჷ დიო ჰარვარდის, უკულ მასაჩუსეტსიშ ტექნოლოგიაშ ინსტიტუტის, სოდეთ რდჷ ფიზიკაშ პროფესორი. 1877-1919 წანეფს იმუშუ ჰარვარდიშ ობსერვატორიაშ დირექტორო. პიკერინგიშ დირექტორობაშ ბორჯის ჰარვარდიშ ობსერვატორიაქ გინირთჷ ართ-ართ შანულამ ასტრონომიულ ობსერვატორიათ მოსოფელიშ მასშტაბით.

რესურსეფი ინტერნეტის


 ედუარდ ჩარლზ პიკერინგი ენციკლოპედია ბრიტანიკას

კატეგორია:ამერიკალეფი
კატეგორია:ამერიკალი ასტრონომეფი
კატეგორია:ამერიკალი ფიზიკოსეფი